त्योहारों का मौसम है और कभी नष्ट न होनेवाले प्लास्टिक की थालियों में भोग लगाती कन्याएं। कहते हैं कि राम द्वारा रावण के वध की याद में दशहरा तो उनकी अयोध्या वापसी की खुशी में दिवाली मनाई जाती है। रामायण एक ऐसा ग्रंथ है जिसमें शासक और समाज का प्रकृति से भी संबंध दिखाया गया है। चौदह साल का वनवास प्रकृति और मनुष्य के बीच गर्भनाल संबंध का भी प्रतीक है। उस प्रकृति को भूल आज दिवाली सिर्फ संपत्ति दर्शन का प्रतीक है। नवरात्रि पर पंडालों से आता कानफोड़ू संगीत, करवा चौथ पर धरती और चांद का शीतल रिश्ता भूल दिल की धड़कन बेतरतीब करता डीजे और दिवाली पर ज्यादा से ज्यादा उपभोग के नारे लगाते तोहफे। अपने आराध्यों के पूजन के वक्त क्या हम एक बार भी याद कर पाएंगे कि एक वैज्ञानिक संत हमारे लिए अपने जीवन की शहादत दे चुका है। स्वामी सानंद कहते थे कि गंगा नहीं बचेगी तो कुछ नहीं बचेगा। गंगा नहीं रही तो करवा चौथ भी नहीं रहेगा और न रह पाएगी दिवाली और न ईद मुबारक की गूंज। गंगा के खत्म होते ही खत्म होगी वह सफेद बर्फ की पहाड़ी और उससे आधी रात को आता हुआ घंटी बजे, घंटी बजे गाने वाला सैंटा। हमारे राम, रहीम, वाहे गुुरु, यीशु मसीह हमारी प्रकृति का ही तो हिस्सा हैं। गंगा को बचाने का मतलब है कम उपभोग। कम प्लास्टिक, कम तोहफे और कम पटाखे। विज्ञान जब गंगा से मिलता है तो स्वामी सानंद का जन्म होता है। आज त्योहार बनाम उपभोग के इस मौसम में कौन बनेगा करोड़पति से ज्यादा जरूरी सवाल है – कौन बनेगा सानंद?